Siden Hirtshals Havn i 2015 blev udvidet, har kysten nord for flere steder mistet 10 meter om året. 26 grundejerforeninger, hoteller og campingpladser har rettet en fælles henvendelse til Hjørring og Frederikshavn Kommune for at få lagt en ny strategi for kystsikring i området. - Vi lægger op til et samarbejde mellem de to kommuner for at finde en fremadrettet løsning, siger Sven Erik Christensen, der er formand for Kystbeskyttelseslauget i Gl. Skagen og sommerhusejer i området. En af årsagerne er, at 500.000 kubikmeter sand om året bliver bremset ved Hirtshals Havn. I stedet for at flytte sandet videre mod nord, bliver det flyttet til kysten ved Lønstrup. Gruppens mål er ellers at få dele af de mængder sand fragtet nordpå. Kommunen har en handlingsplan Hjørring Kommune anerkender, at der en udfordring. De fortæller, at det handler om at fordele de store mængder sand hensigtsmæssigt løbende. - Vi er i gang med sandfodringen i den sydlige del af kommunen syd for Hirtshals, og så arbejder vi os opad. Så vi kommer til alle områderne, siger Søren Homann (K), formand for Teknik og Miljø i Hjørring Kommune. Udvalgsformanden understreger samtidig, at der er lagt konkrete planer ikke langt ude i fremtiden. - Vi har allerede nu planlagt et møde med repræsentanter fra gruppen, der har rettet henvendelse til os. Mødet skal gennemføres i slutningen af april eller første del af marts, siger Søren Homann. Strandfoged håber på hurtig løsning Kurt Tryndskov er strandfoged og har oplevet det hastige tempo, som kysten forsvinder med på nærmeste hold. -  Jeg tænker bare på de seneste syv år, hvor der er forsvundet 10 meter strand om året i store områder som her ved Tversted. I nogle områder er det mere. Tversted plejer at være kendt for kysten og klitterne, men de er væk, siger Kurt Tryndskov. Han, grundejerforeningerne og de virksomheder, der har henvendt sig håber, der kommer en hurtig løsning, for ellers risikerer de at miste deres kyststrækning, som den er i dag. - Det er da dybt bekymrende - også sammenholdt med klimaforandringerne, siger Kurt Tryndskov.

Referat:
Kyststrækningen fra Hirtshals Havn og nordpå forsvinder uhensigtsmæssigt hurtigt, hvis man spørger en række grundejerforeninger, hoteller og campingpladser.